Page:Ludus Coventriae (1841).djvu/129

 Therfor, sone, sapyens ȝe must ordeyn herefore, And se how of man may be salvation.

Filius. ffadyr, he that xal do this must be bothe God and man,  Lete me se how I may were that wede, And sythe in my wysdam he began,   I am redy to do this dede. Spiritus Sanctus. I the Holy Gost of ȝow tweyn do procede,  This charge I wole take on me, I love to ȝour lover xal ȝow lede,   This is the assent of oure unyté. Misericordia. Now is the loveday mad of us fowre fynialy,  Now may we leve in pes as we were wonte: Misericordia et Veritas obviaverunt sibi,   Justicia et Pax osculatæ sunt. Et hic osculabunt pariter omnes.

Pater. ffrom us, God, aungel Gabryel, thou xalte be sende, Into the countré of Galyle, The name of the cyté Naȝareth is kende, To a mayd, weddyd to a man is she. Of whom the name is Joseph se, Of the hous of Davyd bore, The name of the mayd ffre, Is Mary that xal al restore.

ffilius. Say that she is withowte wo and ful of grace, And that I the son of the Godhed of here xal be bore. Hyȝe the thou were there apace, Ellys we xal be there the before. I have so grett hast to be man thore, In that mekest and purest virgyne, Sey here she xal restore, Of ȝow aungellys the grett ruyne.